钦定古今图书集成/方舆汇编/职方典/第1087卷 > 《禹贡属扬州周职方》为七闽地秦越王无诸王
## 钦定古今图书集成/方舆汇编/职方典/第1087卷 > 《禹贡属扬州周职方》为七闽地秦越王无诸王

闽地属焉。秦始皇并天下，地属闽中郡。汉高帝复立无诸为闽越王，地属闽越国。迨汉武帝灭闽越后，更立冶县，属会稽郡。至东汉属建安。三国。吴始置昭武镇，又升为县。晋改昭武为邵武，后又改邵武为昭阳。刘宋后又改昭阳为邵武，属建安郡。齐梁陈因之。隋废之，复置邵武县。唐武德七年，始辟北乡之地，置洋宁镇，隶邵武县，属建州，节度使高春守之。五代周改为财演镇。宋初因之，还属建州。至太平兴国四年，即邵武县置邵武军，即邵武之财演镇。西北二乡，曰鸾凤，曰“光泽” ，因乡名而改为光泽，仍隶邵武军。元至正十三年，改邵武为路，县属之。至正十九年十一月，陈友谅兵陷杉关。二十二年，为陈友谅所据。明吴元年丁未冬十一月归附。洪武元年戊申，改邵武路为府县属焉。今领乡二，都三十，图五十二。

皇清因之。

泰宁县

泰宁在邵武府治南七十里，别号杉阳，谓县在杉溪之阳耳。三国吴孙休永安三年，析建安之校乡西偏置县，名绥安。东晋安帝义熙元年，改绥安县曰绥城。唐僖宗乾符二年，析故绥城县治为归化、黄连二镇。归化，今之泰宁；黄连，今之建宁也。五代南唐李景保大元年，废镇为场。李景中兴元年，升场为县，治𬬻埠之东，属建州。宋太宗太平兴国四年，即邵武县置军，始属邵武。宋哲宗元祐元年，右司郎中张汝贤奏改此名。“泰宁” 者，阙里之府号也。元改军为路，末季为陈友定所据。明洪武元年执之，改路为府，而泰宁仍属焉。明仍宋旧。

皇清因之。

建宁县

春秋时属越。秦置三十六郡，以其地属闽中郡。汉初为闽越，后属会稽郡。永和六年，分会稽为东、南二部，南部为建安都尉，即今建宁府。三国吴永安三年，即南部罢都尉，置建安郡，始析其校乡西偏地，置绥安县。晋义熙元年，改绥安为绥城。隋开皇十三年，废绥城，并入邵武，隶抚州。唐武德四年，析邵武县地，置绥城县，隶建州。贞观三年，复省绥城入邵武。垂拱四年，复以邵武及故绥城地置将乐。水之南，隶将乐，属福州；水之北，隶临川，属抚州。乾符二年，分绥城为黄连、归化二镇，此为“黄连镇。” 归化镇即今泰宁县五。

年，邑人陈岩御黄巢有功，奏改镇为义宁军，治永安，即里心保。南唐罢为永安镇，又改为永安场。宋建隆元年，升永安为建宁县，迁治于濉溪之北，属建州。太平兴国五年，并建宁县，隶邵武军。元至正二十二年，为陈友定所据。明洪武间归附，县仍旧名。

《皇清》仍之。顺治三年九月初八日，总帅李成栋自邵

武率师下县，是日以城降。